
B8-0147/2016
Europa-Parlamentets beslutning om den humanitære situation i Yemen
(2016/2515(RSP))
Europa-Parlamentet,
–
der henviser til sine tidligere beslutninger om situationen i Libyen, navnlig beslutningen af 8. juli 2015
,
–
der henviser til Rådets konklusioner af 16. november 2015 om situationen i Yemen,
–
der henviser til FN's Sikkerhedsråds resolutioner 2201 (2015), 2204 (2015) og 2216 (2015) om situationen i Yemen,
–
der henviser til aftalen om fred og nationalt partnerskab af 21. september 2014,
–
der henviser til erklæringerne fra næstformanden for Kommissionen/Unionens højtstående repræsentant for udenrigsanliggender og sikkerhedspolitik om situationen i Yemen,
–
der henviser til de igangværende drøftelser om Yemen i FN-regi,
–
der henviser til verdenserklæringen om menneskerettighederne fra 1948,
–
der henviser til forretningsordenens artikel 123, stk. 2,
A.
der henviser til, at den nuværende konflikt i Yemen har sine rødder i de skiftende regeringers manglende evne til at opfylde det yemenitiske folks demokratiske, økonomiske og sociale forhåbninger, hvilket har givet næring til den utilfredshed og opsplitning, der har ført til den nuværende vold;
B.
der henviser til, at Yemen ved ikke at følge en inkluderende politisk vej er blevet låst fast i stigende stammestridigheder og en bitter stedfortræderkrig mellem iranskstøttede houthioprørere og Saudi-Arabien, som fører en militær offensiv mod oprørerne, hvorved den bredere region bringes direkte ind i en kompleks konflikt, der har ulmet i månedsvis; der henviser til, at Saudi-Arabien opfatter houthioprørerne i Yemen som en marionet for de iranske styrker, mens Iran har fordømt den saudiledede offensiv og opfordret til øjeblikkelig at bringe de saudiledede luftangreb til ophør;
C.
der henviser til, at den forværrede sikkerhedssituation i Yemen er ved at blive et anliggende af stigende international bekymring, idet mindst 5 700 mennesker er blevet dræbt – næsten halvdelen af dem civile – siden konfliktens eskalering i marts 2015; der henviser til, at houthisoldater anklages for at affyre tunge våben i bebyggede områder, mens den saudiledede koalition er blevet anklaget for at udføre flere luftangreb på hospitaler og andre civile bygninger;
D.
der henviser til, at den kombinerede virkning af intense kampe på landjorden, luftangreb og en land-, sø- og luftblokade i det nordlige Yemen har haft katastrofale følger for landet; der henviser til, at den igangværende konflikt har skabt en alvorlig humanitær krise, der berører 80 % af Yemens befolkning på 26 millioner mennesker;
E.
der henviser til, at et stabilt, sikkert Yemen med en velfungerende forvaltning er afgørende for den internationale indsats for at bekæmpe ekstremisme og vold i og uden for regionen, såvel som for freden og stabiliteten i Yemen selv;
F.
der henviser til, at forsøget på at få afsluttet konflikten er blevet en større udfordring som følge af forværringen af relationerne mellem Iran og Saudi-Arabien efter sidstnævntes henrettelse for nylig af den fremtrædende shiamuslimske religiøse leder Nimr al-Nimr;
G.
der henviser til, at der også er bekymringer for, at konflikten har ført til adskillige overtrædelser af menneskerettighederne i Yemen, herunder angreb på journalister og medieinstitutioner, tvungne forsvindinger, overtrædelse af konventionen mod tortur, chikane og tilbageholdelse af religiøse mindretal og den påståede anvendelse af børn i væbnede konflikter;
1.
udtrykker dyb bekymring over den fortsatte vold i Yemen og den deraf følgende humanitære krise, der påvirker millioner af uskyldige mænd, kvinder og børn; beklager endvidere dybt tabet af menneskeliv som følge af konflikten og lidelserne for dem, der er fanget i kampene,
2.
støtter kraftigt den indsats, som FN’s særlige udsending Ismail Ould Cheikh Ahmed har gjort, for at finde en varig og fredelig løsning på den aktuelle krise; opfordrer endvidere alle statslige og ikke-statslige aktører, der er involveret i konflikten, til at arbejde hen imod fred og forsoning og til at indgå i en sådan proces uden forhåndsbetingelser;
3.
mener, at Saudi-Arabien og Iran er nøglen til at løse krisen, og opfordrer indtrængende begge parter til at arbejde for at forbedre de bilaterale forbindelser og til at søge at arbejde sammen om at bringe kampene i Yemen til ophør;
4.
er stærkt overbevist om, at den eneste langsigtede løsning på krisen i Yemen er gennem inklusiv politisk dialog i overensstemmelse med den ramme, som initiativet fra Samarbejdsrådet for Golfstaterne har opstillet, resultaterne af den nationale dialogkonference og de forskellige konklusioner fra FN’s Sikkerhedsråd og Det Europæiske Råd;
5.
er dybt bekymret over, at den fortsatte vold og ustabilitet i Yemen kan give terrorgrupper og ekstremistiske grupper mulighed for at udnytte den nuværende situation med bredere sikkerhedsmæssige konsekvenser for regionen og andre steder;
6.
beklager dybt drabene på civile og humanitære hjælpearbejdere i Yemen og de tilsyneladende vilkårlige angreb på civile infrastrukturer, herunder skoler og hospitaler;
7.
opfordrer alle parter til at overholde menneskerettighederne og frihedsrettighederne for alle Yemens borgere og alle, der arbejder for fred og humanitære missioner i landet, herunder hjælpearbejdere, læger og journalister;
8.
kræver en uafhængig undersøgelse af alle påstande om mishandling, tortur, målrettede drab på civile og andre krænkelser af den humanitære folkeret og den internationale menneskerettighedslovgivning;
9.
mener, at alle yemenitter bør være repræsenteret i en lovlig og gennemsigtig politisk overgang med en klar tidsplan, baseret på resultaterne af den nationale dialogkonference og aftalen om fred og nationalt partnerskab og i overensstemmelse med de regningslinjer, der blev opstillet i initiativet fra Golfstaternes Samarbejdsråd, herunder med en forfatning, en folkeafstemning og valg;
10.
pålægger sin formand at sende denne beslutning til Rådet, Kommissionen, EU-Udenrigstjenesten, næstformanden for Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Yemens præsident, Repræsentanternes Hus i Yemen og generalsekretæren for Golfens Samarbejdsråd.
� Vedtagne tekster, P8_TA(2015)0270.

